b"\n_START_ARTICLE_\nArendals Bryggeri\n_START_PARAGRAPH_\nArendals Bryggeri AS er Norges nest eldste bryggeri og ble grunnlagt i 1839.\n_START_SECTION_\nHistorie\n_START_PARAGRAPH_\nBryggeriet ble grunnlagt i Arendal sentrum i et tidligere brennevinsbrenneri, under navnet \xc2\xabKittilsbugts Bryggeri\xc2\xbb av \xc3\xb8lbrygger Gregers Salvesen. Det ble laget og solgt flaske\xc3\xb8l og skibs\xc3\xb8l. I 1846 ble det laget undergj\xc3\xa6ret bayersk \xc3\xb8l, i 1849 bayersk \xc3\xb8l, s\xc3\xb8tt \xc3\xb8l, dobbelt \xc3\xb8l i flasker, husholdnings\xc3\xb8l og skibs\xc3\xb8l priset pr pott (0,96 l). Dobbelt bayer\xc3\xb8l (bokk\xc3\xb8l) ble produsert ifra 1853.\n_START_SECTION_\nNytt bygg\n_START_PARAGRAPH_\nDa bryggeriet ble for lite og gammeldags ble det revet i 1870 for \xc3\xa5 gi plass til nytt bryggeri. Det nye bryggeriet var f\xc3\xb8rst ferdig i 1876, og nytt navn var n\xc3\xa5 Arendals Bryggeri. Det brygget bayersk \xc3\xb8l, pilsner\xc3\xb8l, bokk\xc3\xb8l og pott\xc3\xb8l. Noen \xc3\xa5r ble det ogs\xc3\xa5 produsert dobbelt\xc3\xb8l og v\xc3\xb8rter\xc3\xb8l. _NEWLINE_Etter Arendalskrakket i 1886 fikk bryggeriet \xc3\xb8konomiske problemer og slet med \xc3\xa5 betale sine kreditorer. 11. november 1886 leverte bryggeriet sitt bo til behandling som konkursbo.\n_START_SECTION_\nKonkurs\n_START_PARAGRAPH_\nBryggeriet kom p\xc3\xa5 beina igjen, men v\xc3\xa5ren 1909 gikk bryggeriet konkurs etter sviktende l\xc3\xb8nnsomhet. Det ble s\xc3\xa5 solgt i juni 1909 til bryggerimester Wilhelm Christiansen. L\xc3\xb8rdag 31. juli 1909 ble \xc2\xabA/S Arendals Bryggeri og Mineralvandfabrik\xc2\xbb stiftet, og selskapet kj\xc3\xb8pte bryggeriet den 7. august 1909. Samme \xc3\xa5r ble produksjonen startet igjen. I l\xc3\xb8pet av kort tid kom bayersk \xc3\xb8l, bokk\xc3\xb8l, pilsener\xc3\xb8l og \xc2\xabExtra Malt\xc3\xb8l\xc2\xbb i handelen.\n_START_SECTION_\nFlytting\n_START_PARAGRAPH_\nP\xc3\xa5 1960-tallet var det en sterk l\xc3\xb8nnsvekst som gjorde at folks konsum av \xc3\xb8l og brus ogs\xc3\xa5 \xc3\xb8kte. I 1960 solgte bryggeriet 850\xc2\xa0000 liter \xc3\xb8l og 800\xc2\xa0000 liter brus. I 1970 var det \xc3\xb8kt til 1\xc2\xa0875\xc2\xa0000 liter og 2\xc2\xa0690\xc2\xa0000 liter. Bedriften engasjerte i 1967 konsulentfirmaet Asbj\xc3\xb8rn Habberstad til \xc3\xa5 foreta salganalyser og -prognoser for den kommende 10-\xc3\xa5rs periode. Resultatet ble at det p\xc3\xa5 ekstraordin\xc3\xa6r generalforsamling 8. februar 1971 ble besluttet \xc3\xa5 vedta planene om \xc3\xa5 bygge et nytt bryggeri p\xc3\xa5 det nyetablerte industriomr\xc3\xa5det Stoa i dav\xc3\xa6rende \xc3\x98yestad kommune. I januar 1973 sto det nye bryggeriet ferdig.\n_START_SECTION_\nNye eiere\n_START_PARAGRAPH_\nBedriften gikk i 1980 inn i Nora Industrier. I 1988 reorganiserte konsernet seg og bryggeriet ble registrert som \xc2\xabRingnes Arendals Bryggeri AS\xc2\xbb\n_START_SECTION_\nTrusler om nedleggelser og nytt eierskifte\n_START_PARAGRAPH_\nBryggeriet har flere ganger v\xc3\xa6rt truet av nedleggelse. I 1999 pga eksplosivt salg av \xc3\xb8l og mineralvann p\xc3\xa5 boks som skyldes kutt i boksavgiften. B\xc3\xa5de massiv st\xc3\xb8tte fra lokalmilj\xc3\xb8, Arendals Pilsens Venner og forhandlere, bidro til \xc3\xa5 reddet bryggeriet. 16\xc2\xa0000 underskrifter og  boikottrusler var noen av virkemidlene. I 2003 var det igjen muligheter for nedleggelse, det sto mellom 3 bryggerier, men Arendals Bryggeri trakk igjen det lengste str\xc3\xa5et etter dialog med konsernet. I 2005 ble grunnavgiften p\xc3\xa5 91 \xc3\xb8re per plastflaske fjernet, og bryggeriet sto igjen i fare for \xc3\xa5 bli nedlagt, men overlevde atter en gang. I 2009 sto mellom 60 og 80 ansatte i fare om \xc3\xa5 miste jobben pga \xc3\xb8kning p\xc3\xa5 60 prosent i produksjonsavgiften og den vedvarende finanskrisen. L\xc3\xb8sningen ble at Arendal kommune i 2009 kj\xc3\xb8pte tomten og bryggerianlegget p\xc3\xa5 Stoa for 26,3 millioner kroner, og selve bryggeridriften ble solgt fra Ringnes AS til det nye selskapet Arendals Bryggeri AS, eid av ansatte ved bryggeriet, Arendal kommune og Arendals N\xc3\xa6ringsr\xc3\xa5d, som overtok driften. Ringnes AS har 20\xc2\xa0% eierandeler i det nye selskapet.\n_START_SECTION_\nR\xc3\xa5varer\n_START_PARAGRAPH_\nHovedr\xc3\xa5varen i mineralvann og \xc3\xb8l er vann, og vannet til bryggeriet tas fra den kommunale vannforsyningen som igjen f\xc3\xa5r sitt vann fra Rore i Grimstad. Bryggeriet har eget renseanlegg, som renser vannet ytterligere i tillegg til rensingen til vannverket. B\xc3\xa5de malt og humle importeres fra Tyskland.\n_START_SECTION_\nArendals Pilsner\n_START_PARAGRAPH_\nBryggeriets viktigste produkt er Arendals Pilsner, og i 1996 fikk den bronsemedalje i verdens mest prestisjefylte \xc3\xb8lkonkurranse \xe2\x80\x93 Brewing Industry International Awards. Utmerkelsen ble oppn\xc3\xa5dd i klassen \xc2\xabInternational Lager Competition \xe2\x80\x93 Bottles and Cans\xc2\xbb med 122 konkurrenter fra hele verden._NEWLINE_Arendals Pilsen har en egen forening, Arendals Pilsens Venner, stiftet i 1995. I tillegg fins det studentforeninger i Trondheim og Bergen under samme navn. Det var APV i Trondheim som var f\xc3\xb8rst ute (stiftet 1969), mens Bergensavdelingen ble reetablert i 2009. Venneforeningen har ogs\xc3\xa5 en avdeling i Oslo, som m\xc3\xb8tes siste onsdag i m\xc3\xa5neden p\xc3\xa5 Paddy's pub (ved Nationaltheatret)."